text: দক্ষিণ প্রশান্ত সাগরীয় দেশ পাপুয়া নিউ গিনি অস্ট্রেলিয়া থেকে প্রায় ১৬০ কিলোমিটার উত্তরে অবস্থিত। ইন্দোনেশিয়ার পূর্বে, অস্ট্রেলিয়ার উত্তরে ও ফিলিপাইনের দক্ষিণে এ দেশটির অবস্থান। আয়তনে দেশটি এক লাখ ৭৮ হাজার বর্গমাইল, যা থাইল্যান্ডের প্রায় সমান। পাপুয়া নিউ গিনি পাহাড়-পর্বতে ঘেরা এবং বন-জঙ্গলে পরিপূর্ণ একটি দেশ। একসময় দেশটি শাসন করেছে হল্যান্ড, জার্মানি ও ব্রিটেন। ১৯৭৫ সালে পাপুয়া নিউ গিনি স্বাধীনতা অর্জন করে। সমতল ভূমি ছাড়াও ৬০০টি দ্বীপের সমন্বয়ে গঠিত দেশটির রাজধানী পোর্ট মোরেসবি। দেশটির সংবিধান অনুযায়ী পাপুয়া নিউ গিনি একটি খ্রিস্টান রাষ্ট্র। এ দেশের জনসংখ্যা ৫.৫ মিলিয়ন। বিচিত্র এই দেশে প্রায় ৮২০টি ভাষা রয়েছে। তবে বেশির ভাগ লোকের ভাষা ইংরেজি, পিডগিম ও হিরিমুতু। দেশটির জনসংখ্যার প্রায় ৮০ শতাংশ লোক গ্রামে বাস করে। পাপুয়া নিউ গিনির মানুষের গড় আয়ু ৫৫ বছর এবং এর সাক্ষরতার হার ৫৩.৪ শতাংশ।
  
  পাপুয়া নিউ গিনির পার্বত্য এলাকায় অনেক গোত্রের বাস। দেশটির অর্থনীতির মূল চালিকাশক্তি কৃষি। দেশটি প্রাকৃতিক সম্পদে পরিপূর্ণ। এর মধ্যে আছে স্বর্ণ, কপার (পৃথিবীর সর্ববৃহৎ), ক্রুড অয়েল, এলএনজি গ্যাস, ফিশারি, পাম অয়েল ইত্যাদি। পাপুয়া নিউ গিনি সুন্দর প্রাকৃতিক সমৃদ্ধ একটি দেশ। এখানে পর্যটনের রয়েছে প্রভূত সম্ভাবনা। এত প্রচুর প্রাকৃতিক সম্পদ থাকা সত্ত্বেও পাপুয়া নিউ গিনি একটি গরিব দেশ। এখানকার মানুষের জীবনযাত্রার মান খুবই নিম্নমানের। এর অর্থনীতি ভালোভাবে চলছে না। জনমানুষের সেবার মান দেশটিতে খুবই সাধারণ। পাপুয়া নিউ গিনির আইন-শৃঙ্খলা পরিস্থিতি নিম্নমানের হওয়ায় দেশটির প্রবৃদ্ধির হারও কম। পাপুয়া নিউ গিনির অধিবাসীরা অনেকেই ইন্দোনেশিয়ার পূর্বাঞ্চলীয় দ্বীপগুলো থেকে এসে এখানে বসতি স্থাপন করেছে। ইউরোপ থেকে প্রথম ব্যক্তি হিসেবে পর্তুগিজ জর্জ ডি ম্যানেজেস পাপুয়া নিউ গিনিতে আসেন। সতেরো শতকের দিকে ডাচের কতিপয় ব্যবসায়ী পাপুয়া নিউ গিনি সফর করেন। এ সময় ইংরেজ ব্যক্তি উইলিয়াম ডামপিসও পাপুয়া নিউ গিনিতে সফর করেন। ডাচ ইস্ট ইন্ডিয়া কম্পানি দেশটির পশ্চিমাঞ্চলের অর্ধেক অংশের নিয়ন্ত্রণ গ্রহণ করে। ১৮২৮ সালে পাপুয়া নিউ গিনি ডাচ ইস্ট ইন্ডিজের অধীনে আসে। ১৮৮৪ সালে ব্রিটেন পাপুয়া নিউ গিনির দক্ষিণ-পূর্ব অংশের অধিকার দাবি করে। আর জার্মানি দেশটির উত্তর-পূর্ব অংশের অধিকার দাবি করে। পাপুয়া নিউ গিনির ব্রিটেনের অংশ ১৯০৫ সালে অস্ট্রেলিয়ার কাছে চলে যায়। আর প্রথম বিশ্বযুদ্ধের পর তা জার্মানি অধিকার করে।
  
  পাপুয়া নিউ গিনি খ্রিস্টান প্রভাবিত দেশ হলেও এখানে ইসলামের আগমন ঘটে ধীরে ধীরে। বিদেশি শ্রমিকরা প্রথমে পাপুয়া নিউ গিনিতে ইসলামের আলো নিয়ে আসে ১৯৭২ সালের দিকে। দেশটি স্বাধীনতা লাভ করার পর মালয়েশিয়া ও ইন্দোনেশিয়ার সঙ্গে এর কূটনৈতিক সম্পর্ক স্থাপিত হয়। এর ফলে মুসলিম সম্প্রদায়ের সঙ্গে দেশটির মানুষের সংযোগ ঘটে। ১৯৮২ সালে ব্রিটিশ স্কটিশ আর্মির সাবেক কর্নেল ইসলাম গ্রহণ করে মুসলিম হন। তিনি সাদিক স্যান্ডবেচ নামে পরিচিত হন। তার পর থেকে ধীরে ধীরে মানুষ ইসলামের পতাকাতলে এসে সমবেত হয়। স্থানীয় পাপুয়া নিউ গিনির অধিবাসীদের কয়েকজনও ইসলাম গ্রহণ করে। পাপুয়া নিউ গিনির প্রথম ব্যক্তি হিসেবে যিনি ইসলামে দীক্ষিত হন তাঁর নাম বিলাল ডাওয়ায়ি। ১৯৮৬ সালের জানুয়ারি মাসে তিনি ইসলাম কবুল করেন। ২০০০ সালের মধ্যে দেশটির মুসলিম জনসংখ্যা দাঁড়ায় দুই হাজার জনে। এই সংখ্যা দিন দিন বেড়েই চলছে। সত্যি বলতে কি, ১৯৭২ সালের পর থেকে পাপুয়া নিউ গিনির পরিস্থিতি বদলে যেতে থাকে। ব্যাপক হারে বিদেশি শ্রমিকের আগমনে মুসলিম বৃদ্ধির হার বেড়ে যায়। বর্তমানে দেশটিতে মুসলিম জনসংখ্যা প্রায় তিন হাজার ৫০০ জন। যদিও তারা সেখানকার একটি অতি ক্ষুদ্র জনগোষ্ঠী। পৃথিবীর অন্যান্য দেশের মতো এখানকার অধিবাসীরাও মুসলিম জনসংখ্যা বৃদ্ধিকে ভালো চোখে দেখে না। তার পরও এখানকার মুসলমানরা সংঘটিতভাবে ইসলামের কাজ করার জন্য চেষ্টা করছেন। ইসলামের কাজকে ত্বরান্বিত করার জন্য ১৯৮১ সালে সেখানে ‘মুসলিম অ্যাসোসিয়েশনস অব পাপুয়া নিউ গিনি’ নামের একটি সংগঠন প্রতিষ্ঠা লাভ করে। প্রাথমিকভাবে মুসলমানদের মৌলিক প্রয়োজন পূরণের উদ্দেশ্য নিয়ে এরা কাজ শুরু করে। এই সংগঠনের কয়েকটি শাখা রয়েছে। যেমন যুব শাখা, মহিলা শাখা ও প্রকাশনা শাখা। একই বছরে অন্য একটি ইসলামী সংস্থাও কাজ শুরু করে। এর নাম ‘দি ইসলামিক সোসাইটি অব পাপুয়া নিউ গিনি ইনস’, সংক্ষেপে ‘আইএসপিএনজি’। ১৯৮৮ সালে পাপুয়া নিউ গিনিতে মালয়েশিয়াভিত্তিক ‘রিজিওনাল কাউন্সিল ফর ইসলামিক দাওয়াহ অ্যাফেয়ার্স এন সাউথ-ইস্ট এশিয়া অ্যান্ড প্যাসিফিক’-এর সহযোগিতায় একটি ইসলামিক সেন্টার প্রতিষ্ঠা লাভ করে। সৌদি আরবও ওই এলাকায় ইসলাম প্রচার ও প্রসারের কাজে এগিয়ে আসে। দেশটি ওই সেন্টারে নামাজ পড়ানোর জন্য একজন ইমাম নিয়োগ দিয়ে সহায়তা করেছে। মক্কাভিত্তিক মুসলিম ওয়ার্ল্ড লীগের (এমডাব্লিউএল) সহায়তায় ১৯৯৬ সালে পাপুয়া নিউ গিনিতে আরো তিনটি ইসলামিক সেন্টার স্থাপিত হয়।
  
  পাপুয়া নিউ গিনির ইসলামী সমাজ
  
  পাপুয়া নিউ গিনির সবচেয়ে বড় ও গুরুত্বপূর্ণ সংগঠন হচ্ছে ‘দি ইসলামিক সোসাইটি অব পাপুয়া নিউ গিনি (আইএসপিএনজি)।’ ১৯৮১ সালের এপ্রিল মাসে এটি প্রতিষ্ঠা লাভ করে। প্রথম দিকে এই সংস্থার রেজিস্ট্রেশন দেশের সরকার, মন্ত্রী, মিশনারি ও চার্চের পক্ষ থেকে প্রবল প্রতিবাদের কারণে প্রত্যাখ্যান করা হয়। তবে শেষমেশ ১৯৮৩ সালে এটিকে একটি ধর্মীয় প্রতিষ্ঠান হিসেবে রেজিস্ট্রেশন অনুমোদন করা হয়। ‘আইএসপিএনজি’ ২০০২ সালে পাপুয়া নিউ গিনির রাজধানীতে প্রথম মসজিদ নির্মাণ করে। মনে করা হয় এটি দক্ষিণ প্রশান্ত মহাসাগরীয় এলাকার সবচেয়ে বড় মসজিদ। দেশটির সরকার এই মসজিদকে তালিকাভুক্ত দালান হিসেবে ঘোষণা দিয়েছে। ‘আইএসপিএনজি’-এর সভাপতি মুহাম্মদ ফাজুল জিফরি মনে করেন পাপুয়া নিউ গিনিতে মুসলমানরা একটি নতুন ক্রমবর্ধমান সম্প্রদায়। আর এর ফলে তাদের নানা রকম চ্যালেঞ্জ মোকাবেলা করে এগিয়ে যেতে হবে। তিনি বলেন, ‘ইসলামকে একটি জীবন বিধান হিসেবে পরিপালন করতে হবে।’ তিনি মনে করেন ব্যক্তিগত ভালো ব্যবহার এবং ইসলামের সৌন্দর্য বিকাশের মাধ্যমে ইসলামের প্রচার ও প্রসার ঘটাতে হবে। ২০০৪ সালে পাপুয়া নিউ গিনির সরকার মুসলিম সম্প্রদায়কে অফিশিয়ালি স্বীকৃতি দান করে এবং এশিয়া ও প্রশান্ত সাগরীয় আন্তধর্মীয় সম্মেলনে অংশগ্রহণ করতে আইএসপিএনজিকে আমন্ত্রণ জানায়। তার পর থেকে আইএসপিএনজি এ ধরনের আরো অনেক সম্মেলনে অংশগ্রহণ করে। বর্তমানে আইএসপিএনজি অত্যন্ত সক্রিয়ভাবে পাপুয়া নিউ গিনির সরকারের ‘যুব ও কমিউনিটি উন্নয়ন’ মন্ত্রণালয়ের সঙ্গে মিলে দেশের আন্তধর্মীয় বিষয়ে আলোচনার আয়োজন করে যাচ্ছে। এর ফলে পাপুয়া নিউ গিনিতে ধর্মীয় বিভিন্ন গ্রুপের মধ্যে সম্প্রীতি ও সমঝোতার সম্পর্ক দিন দিন বৃদ্ধি পাচ্ছে।
title: পাপুয়া নিউগিনির জনসংখ্যা